2.Rapportar mill-Istati Membri

Fiż-żmien meta ġie ppreparat dan ir-rapport, il-biċċa l-kbira tal-Istati Membri kienu wieġbu kemm għall-kwestjonarju ta' Basilea kif ukoll għal dak tal-Kummissjoni għas-snin 2010-2012. Għalkemm ir-rapporti kollha tal-2012 kellhom jiġu sottomessi lill-Kummissjoni sal-31 ta' Diċembru 2013, ingħata iktar żmien. Id-data tal-għeluq tal-analiżi tad-dejta kwantitattiva inkluża fir-rapporti ta' Basilea kienet it-18 ta' Ġunju 2014. Ir-rapporti ta' Basilea tal-Irlanda, il-Litwanja, il-Lussemburgu u Spanja għas-sena 2012 kienu sottomessi wara din id-data tal-għeluq u għalhekk ma setgħux jitqiesu għall-preparazzjoni tas-Sezzjoni A tad-dokument ta' ħidma.

Id-dejta dwar il-kwantitajiet totali tal-iskart trasportat bejn l-Istati Membri indikat diversi diskrepanzi fl-ammonti rrapportati mill-pajjiżi "esportaturi" u "importaturi". Is-sena ta' rapportar l-inqas preċiża kienet l-2011, fejn l-ammont ta' skart perikoluż "importat" kien 17 % ogħla mill-ammont "esportat". Għall-vjeġġi tal-iskart kollu soġġett għall-proċedura ta' notifika u kunsens bil-miktub minn qabel, li minn hawn 'il quddiem jissejjaħ skart notifikat, din id-differenza kienet ta' 5 %. Għal skart perikoluż fl-2012, din id-differenza kienet ta' 10 % (1 % tal-iskart notifikat kollu) u għall-2010 kienet ta' 12 % (2 % tal-iskart notifikat kollu). Dawn id-diskrepanzi konsiderevoli jenfasizzaw il-ħtieġa ta' skambju ta' dejta elettronika għall-UE kollha li għandu jintuża mill-awtoritajiet kompetenti kollha tal-Istati Membri.

Il-Lussemburgu kien wieħed mill-Istati Membri li deher li kien qiegħed jirrapporta ferm inqas mill-ammont ta' skart li tabilħaqq inġarr 'il barra. Fl-2011, il-Lussemburgu rrapporta li "esporta" 103,000 tunnellata tal-iskart notifikat kollu lejn il-Ġermanja, iżda l-Ġermanja rrapportat li "importat" 498,000 tunnellata mil-Lussemburgu fl-istess sena. Xejra simili hija evidenti bejn il-Lussemburgu u l-Belġju.

B'paragun, fl-2009, il-figura għall-ammont ta' skart perikoluż "importat" kienet ftit inqas minn 0.3 % iktar baxxa mill-ammont "esportat". Fl-2008, kienet 20 % iktar baxxa. Għall-iskart notifikat kollu fl-2009, il-figura kienet 9% ogħla.

Waħda mill-ispjegazzjonijiet possibbli għall-inkonsistenzi osservati hija li l-Istati Membri jaf mhumiex qegħdin jirrapportaw il-vjeġġi ta' skart bl-istess mod. L-"importaturi" u l-"esportaturi" tal-iskart huma mitlubin jimlew id-dokumenti ta' notifika u moviment, kif stabbilit fl-Annessi IA u IB għal dan ir-Regolament. Id-dokument ta' notifika jitlob għall-"kwantità maħsuba totali" tal-iskart li għandu jinġarr 'il barra filwaqt li d-dokument ta' moviment jitlob għall-"kwantità attwali" li tinġarr. Jekk l-Istati Membri jirrapportaw ċifri differenti għal dawn iż-żewġ valuri, allura dan jista' jikkontribwixxi għall-inkonsistenzi osservati.

3.Ġenerazzjoni ta’ Skart Perikoluż

Skart perikoluż huwa ddefinit skont lista ta' flussi u/jew kostitwenti ta' skart (entrati Y1-18 u Y19-45 skont il-kategoriji tal-Konvenzjoni) u ċerti karatteristiċi ta' periklu. Madankollu, jekk l-iskart huwa kkunsidrat bħala perikoluż mil-liġi lokali, din taqa' wkoll taħt din id-definizzjoni għall-fini tal-Konvenzjoni. "Skart ieħor" f'dan il-kuntest ifisser skart miġbur minn djar u residwi li jirriżultaw mill-inċinerazzjoni ta' skart domestiku; żewġ kategoriji ta' skart li jeħtieġu kunsiderazzjoni speċjali u li huma soġġetti għal kontrolli simili bħala skart perikoluż skont il-Konvenzjoni ta' Basilea (entrati Y46 u Y47). Il-lista sħiħa ta' kodiċijiet Y skont il-Konvenzjoni hija pprovduta fis-Sezzjoni D tad-dokument ta' ħidma.

Meta tħejja dan ir-rapport, id-dejta dwar il-ġenerazzjoni totali tal-iskart perikoluż kienet inkompleta għal diversi Stati Membri li ma kienu rrapportaw ebda informazzjoni. Sabiex jimtlew il-lakuni eżistenti fid-dejta, iċ-ċifri stmati kienu bbażati fuq dejta minn snin preċedenti.

Fl-2012, fl-UE 27, ġew iġġenerati 76 miljun tunnellata ta' skart perikoluż. Dan meta mqabbel ma' 75 miljun fl-2011 u 76 miljun fl-2010. Bejn l-2007-2009 u l-2010-2012, l-ammont totali ta' skart perikoluż iġġenerat naqas b'4 %. B'riflessjoni ta' dan, l-ammont medju ġġenerat fis-sena fl-2007-2009 kien ta' 79 miljun tunnellata meta mqabbel ma' 75 miljun fl-2010-2012. Madankollu, meta wieħed iħares lejn ix-xejra fuq perjodu itwal bejn is-sena 2000 u 2012, l-ammont ta' skart perikoluż iġġenerat fis-sena żdied b'26 %.

F'dan il-perjodu ta' rapportar, il-ġenerazzjoni annwali totali ta' skart perikoluż per capita fl-UE27 kienet ta' 151 kg għall-2012, 149 kg għall-2011 u 151 kg għall-2010. Dawn iċ-ċifri juru tnaqqis mill-medja ta' 158 kg għall-2007-2009 iżda żieda bi 22 % mis-sena 2000. Waħda mill-ispjegazzjonijiet possibbli għal dan il-mudell hija li ġie ġġenerat inqas skart minħabba l-kriżi finanzjarja u ekonomika.

Bħall-2007-2009, il-Ġermanja ġġenerat l-ikbar ammonti ta' skart perikoluż fl-2010-2012, b'17-il miljun tunnellata fl-2012. Dan kien segwit mill-Italja u Franza bi 11-il miljun tunnellata kull wieħed. Malta ġġenerat l-inqas fl-2012, b'27,000 tunnellata, segwita mis-Slovenja u l-Latvja b'78,000 u 85,000 tunnellata, rispettivament. L-ikbar żieda ġiet osservata f'Ċipru, li ġġenera 84,000 tunnellata fl-2011 iżda 480,000 tunnellata fl-2012. Il-Bulgarija kellha l-ikbar tnaqqis, billi ġġenerat 647,000 tunnellata fl-2010 u 160,000 tunnellata biss fl-2012. L-Istati Membri ma offrew ebda spjegazzjoni għal dawn il-bidliet.

F'termini ta' skart perikoluż iġġenerat per capita, l-Estonja kellha l-ogħla figuri għall-2010-2012, kif kien il-każ fl-2007-2009, b'medja ta' 6,902 kilogrammi per capita. Ir-Rumanija pproduċiet l-inqas ammont fl-2010-2012 b'medja ta' għaxar kilogrammi per capita. Din kienet segwita mill-Greċja bi 22 kilogramma per capita. Ir-Rumanija kellha wkoll l-inqas ċifra fl-2007-2009 (sitt kilogrammi per capita).

4.Vjeġġi ta' Skart 'il barra mill-Istati Membri

Skont id-dejta uffiċjali rrapportata mill-Istati Membri, fl-2012, l-ammont tal-iskart notifikat kollu li nġarr 'il barra mill-UE27 kien ta' 14-il miljun tunnellata, li ħames miljun tunnellata minnhom kienu perikolużi (jiġifieri madwar 7 % tal-iskart perikoluż kollu ġġenerat fl-2012). Għall-2011 u 2010, din iċ-ċifra kienet ta' 15-il u 12-il miljun tunnellata, rispettivament (sitt miljun tunnellata kienu perikolużi għal dawn is-sentejn). B'paragun, għall-perjodu 2007-2009, l-ammont medju ta' skart notifikat kollu li nġarr 'il barra fis-sena kien 11-il miljun tunnellata, li tmien miljuni minnhom kienu perikolużi (jiġifieri madwar 10 % tal-iskart perikoluż kollu ġġenerat fl-2012).

Mill-2001 sal-2011, il-vjeġġi tal-iskart notifikat kollu 'l barra mill-Istati Membri żdiedu b'126 %. Madankollu, fl-2012, din ix-xejra nbidlet hekk kif l-ammont ta' skart "esportat" naqas ftit bi 2 % meta mqabbel mal-2011. Mill-2001 sal-2007, kien osservata żieda kbira fl-ammont ta' skart perikoluż li nġarr 'il barra mill-Istati Membri (154 %). Madankollu, mill-2007 sal-2012, il-kwantitajiet ta' skart perikoluż li nġarr 'il barra mill-Istati Membri naqsu bi 32 %.

Bħall-2007-2009, il-Pajjiżi l-Baxxi kienu l-ikbar "esportatur" tal-iskart notifikat kollu, bi tliet miljun tunnellata fl-2012. Il-Ġermanja kienet it-tieni l-ikbar "esportatur", hekk kif ġarret 'il barra żewġ miljun tunnellata fl-2012. Matul l-istess perjodu, l-Estonja kienet l-iżgħar "esportatur" bi 3,000 tunnellata fl-2012.

Franza u l-Italja kienu l-ikbar żewġ "esportaturi" ta' skart perikoluż fl-2010-2012 b'985 u 977 tunnellata li nġarru 'l barra fl-2012, rispettivament. Il-Pajjiżi l-Baxxi kienu l-ikbar wieħed fl-2007-2009, madankollu, fl-2010 l-ammont ta' skart perikoluż li nġarr 'il barra mill-pajjiż naqas bi 73 %. Il-Bulgarija, Ċipru, l-Estonja, ir-Rumanija u s-Slovakkja ġarrew l-iżgħar ammonti ta' skart perikoluż fl-2010-2012.

Fl-2009, il-grupp ta' skart Y1-Y18, irrappreżenta l-ikbar kwantità, li tikkostitwixxi 37 % tal-kwantità totali tal-iskart notifikat kollu li nġarr 'il barra mill-UE27. Is-sehem tal-kategorija Y19-Y45 kien ta' 13 % u s-sehem tal-kategorija Y46-47 kien ta' 12 %. Għalkemm il-kontribuzzjoni tal-gruppi tal-iskart Y19-Y45 (13-15 %) u Y46-47 (9-14 %) kienet bejn wieħed u ieħor l-istess fl-2010-2012, il-kontribuzzjoni tal-grupp tal-iskart Y1-18 għall-kwantità totali tal-iskart notifikat kollu li nġarr 'il barra mill-UE27 baqa' jonqos minn 37 % fl-2009 għal 16 % fl-2012. Ir-raġuni għal dan hija dovuta għaż-żieda fl-ammont ta' skart ikklassifikat permezz tal-kodiċijiet tal-UE jew nazzjonali minflok il-kodiċijiet Y. 34 % tal-vjeġġi ta' skart 'il barra mill-UE kienu kklassifikati skont il-kodiċijiet tal-UE jew dawk nazzjonali fl-2009 meta mqabbel ma' 55 % fl-2012.

Fl-2012, 1 % biss tal-iskart inġarr mingħajr klassifikazzjoni u 0 % tal-iskart inġarr mingħajr klassifikazzjoni fl-2011. Dan huwa tnaqqis sostanzjali meta mqabbel mas-snin preċedenti meta 3 % u 4 % tal-iskart inġarr mingħajr klassifikazzjoni fl-2009 u l-2010, rispettivament. Dan it-tnaqqis huwa iktar evidenti meta mqabbel ma' snin saħansitra iktar qabel (2005-2008) fejn is-sehem varja bejn 7 % u 14 %. L-unika Stati Membri li ġarru l-iskart mingħajr klassifikazzjoni fl-2012, kienu Franza, il-Greċja u l-Lussemburgu.